b'\n_START_ARTICLE_\nKraftv\xc3\xa6rkskedel\n_START_SECTION_\nValg af kedeltype, st\xc3\xb8rrelse og udformning\n_START_PARAGRAPH_\nDe prim\xc3\xa6re parametre, som er afg\xc3\xb8rende for valget af kedeltype, er form\xc3\xa5let med dampen og br\xc3\xa6ndselstypen._NEWLINE_I kraft-/varmev\xc3\xa6rker anvendes damp som regel enten til fjernvarmeproduktion eller til turbinedrift. Dampen, der bruges til fjernvarmeproduktion, er af et, relativt til damp til turbinedrift, lavere tryk. Vi v\xc3\xa6lger at ben\xc3\xa6vne dette middeltryksdamp jf. ben\xc3\xa6vnelsen i Kongsbergs Thermal Power Plant-simulator. Middeltryksdampen er i kraftv\xc3\xa6rkssimulatoren ved et tryk p\xc3\xa5 ~40 bar(O), hvilket er det tryk, som fjernvarmeveksleren kan holde til plus en sikkerhedsmargin. Idet fjernvarmeveksleren f\xc3\xb8des med damp, vil den fungere som en r\xc3\xb8rvarmeveksler, hvor r\xc3\xb8rene genneml\xc3\xb8bes af fjernvarmevand._NEWLINE_Kraftv\xc3\xa6rkskedler, der producerer lav- og middeltryksdamp, kan som regel fyres med affald, da dette ofte er af svingende t\xc3\xb8rhed og br\xc3\xa6ndv\xc3\xa6rdi. Producerer man h\xc3\xb8jtryks- eller superkritisk damp, vil man som regel fyre med et br\xc3\xa6ndsel, der har homogen br\xc3\xa6ndv\xc3\xa6rdi og t\xc3\xb8rhed. H\xc3\xb8jtryksdamp anvendes til turbinedrift, hvor temperaturen af denne er altafg\xc3\xb8rende for turbinens termiske virkningsgrad iht. formlen for Carnot-virkningsgrad. Jo h\xc3\xb8jere indgangstemperatur, desto h\xc3\xb8jere termisk virkningsgrad. I jagten p\xc3\xa5 h\xc3\xb8jere termisk virkningsgrad er der blevet udviklet nye metoder og ny teknik, der g\xc3\xb8r, at dampproduktionsanl\xc3\xa6g kan producere stedse varmere damp. Dette har betydet, at man samtidig har m\xc3\xa5ttet forbedre konstruktionsmaterialer og konstruktionsm\xc3\xa5den af turbinernes termisk mest belastede komponenter, s\xc3\xa5 de kan arbejde under h\xc3\xb8jere temperaturer. Dette g\xc3\xa6lder f.eks. det f\xc3\xb8rste beskovlingstrin i en h\xc3\xb8jtryksturbine, som man beskytter med meget raffinerede k\xc3\xb8leluftsystemer, som produceres ved bl.a. lasersk\xc3\xa6ring._NEWLINE_Kedlens og hj\xc3\xa6lpesystemernes fysiske st\xc3\xb8rrelse er som regel afgjort af den \xc3\xb8nskede termiske ydelse eller den dampm\xc3\xa6ngde, der \xc3\xb8nskes produceret. Den termiske ydelse er til dels bestemt af br\xc3\xa6ndselstypen, da br\xc3\xa6ndsler har forskelligartet energit\xc3\xa6thed. Dimensioneringen af br\xc3\xa6ndkammeret vil f.eks. variere meget, hvis man \xc3\xb8nsker en given termisk ydelse og valget af br\xc3\xa6ndsel st\xc3\xa5r mellem h\xc3\xb8jt raffineret olie og affald med f.eks. vandindhold og mange ubr\xc3\xa6ndbare bestanddele._NEWLINE_Under dimensioneringen af kedlens st\xc3\xb8rrelse viser det sig, at det ogs\xc3\xa5 er relevant at overveje, hvilken udformning af kedlen der \xc3\xb8nskes eller kr\xc3\xa6ves. Valget st\xc3\xa5r som regel mellem t\xc3\xa5rn- eller flertr\xc3\xa6kskonstruktion, og dette er afg\xc3\xb8rende for, hvordan hedeflader kan placeres. Derudover skal forbr\xc3\xa6ndingsvejen v\xc3\xa6re s\xc3\xa5 lang, at det sikres, at alle partikler i r\xc3\xb8ggassen er f\xc3\xa6rdigforbr\xc3\xa6ndt, n\xc3\xa5r det kommer i kontakt med den f\xc3\xb8rste hedeflade. Hvis de ikke er f\xc3\xa6rdigforbr\xc3\xa6ndt, vil de br\xc3\xa6ndbare partikler kunne afs\xc3\xa6tte sig og genant\xc3\xa6nde, n\xc3\xa5r forbr\xc3\xa6ndingsprocessen ellers skulle v\xc3\xa6re stoppet. Dette er i sig selv ikke farligt, for kedlen er ikke lavet af br\xc3\xa6ndbare materialer, men det vil give kunne give kedlen skader. Dette skyldes, at n\xc3\xa5r kedlen tages ud af drift, s\xc3\xa5 stopper eller aftager k\xc3\xb8levandscirkulationen ogs\xc3\xa5 med en given forsinkelse. Hvis der dog opst\xc3\xa5r en ant\xc3\xa6ndelse af det uforbr\xc3\xa6ndte afs\xc3\xa6t p\xc3\xa5 kedelv\xc3\xa6ggene, vil dette skabe, i lyset af den reducerede eller afbrudte k\xc3\xb8ling, farligt h\xc3\xb8je temperaturer i kedelv\xc3\xa6ggene. Dette kan medf\xc3\xb8re, at konstruktionsmetallerne, som kedlen er lavet af, mister deres egenskaber, og det kan f.eks. f\xc3\xb8re til kedelspr\xc3\xa6ngning n\xc3\xa6ste gang kedlen startes op.'